## 7-Mavzu:Maktabgacha yoshdagi bolalarni jonli va jonsiz tabiat bilan tanishtirish usullari.

## Mashg’ulot rejasi:

1.Jonsiz tabiat haqida ma’lumotlar berish.

2.O’simliklar olamini o’rganishga doir ma’lumotlar.

3.Hayvonot dunyosi haqida bilishi lozim bo’lgan ma’lumotlar.

**Tayanch tushunchalar:** Muz, sirpanchiq, fikus, geran, qoqi o’t, bulut, nam.

1. **Jonsiz tabiat.** Kun va tunni, ob-havoning asosiy holatini (shamol esyapti, yomg’ir, qor yog’yapti, havo bulutli, quyosh charaqlab turibdi) farqlash va aytishni o’rgatish. .

Suv, qor, muz, qum, loyning belgilarini farqlash va nomini aytishni (qor- oppoq, sovuq, suv oqadi, iliq va sovuq bo’lishi mumkin, muz-qattiq va sirpanchiq, qum to’kiladi, ho’l qumdan narsalar yasash mumkin, loy-yumshoq, undan narsalar yasash mumkin, agar u qurisa, ezganda uqalanadi) o’rgatish.

Suv, qor, muz, qum, loyning belgilarini farqlash va nomini aytishni (qor- oppoq, sovuq, suv oqadi, iliq va sovuq bo’lishi mumkin, muz-qattiq va sirpanchiq, qum to’kiladi, ho’l qumdan narsalar yasash mumkin, loy-yumshoq, undan narsalar yasash mumkin, agar u qurisa, ezganda uqalanadi) o’rgatish.

Tabiat hodisalari va insonlarning unga nisbatan munosabati (yomg’ir-nam, kastyumsiz sayr qilish mumkin emas, yozda issiq quyosh taftidan bosh kiyim kiyib oladilar, qishda sovuq, odamlar issiq paltolar, sharf, issiq etiklar, issiq shapkalar va h.k.)ni tushuntirish.

1. **O’simliklar dunyosi.** Sabzavot (**s**abzi, piyoz, karam, pomidor, bodring) va mevalar (olma, uzum, o’rik, olcha va gilos)ning nomi, ta’mi, rangi va shaklini bilishga, o’zaro farqlashga o’rgatish.

Xona gullari (fikus, geran, tradeskanstiya) bilan tanishtirish, ularni parvarish qilish yo’llarini o’rgatish.

Gullaydigan madaniy va begona o’tsimon o’simliklar (qoqi o’t, atirgul va lolaqizg’aldoq)bilan tanishtirish. Ularning nomlari va ranglarini to’g’ri aytishga o’rgatish.Shu bilan birga bolalarning e’tiborini barglarning shakliga, poyasi va gullaridagi farqlarga, ularning shifobaxsh xususiyatlariga qaratish xamda o’simliklarning o’sishi uchun havo, suv va quyosh zarur ekanligini tushuntirish.

Yoz faslida o’simliklar haqida suhbat o’tkazish.

Olma, nok va olcha daraxtlarining misolida daraxtlarga xos bo’lgan xususiyat: tana qismlari (er ustki qismi, shoxi, bargi, guli, mevasi), ularning shifobaxsh hususiyatlari bilan tanishtirish.

1. **Hayvonot dunyosi.** Bolalarni uy (mushuk, kuchuk, qo’y, sigir) va yovvoyi hayvonlar (bo’ri, quyon, tulki, ayiq) va ularning bolalari bilan tanishtirish. Ularni bir-biridan farqlashga va nomlarini to’g’ri aytishga o’rgatish.

Qushlar (musicha, chumchuq va qaldirg’och) va ularning bolalari bilan tanishtirish. Ularning nomi, rangi, katta-kichikligini aytib o’tish, tovushlariga ko’ra tanish va farqlashga o’rgatish.

Hashorotlar (tillaqo’ng’iz, oq kapalak, chumoli) bilan tanishtirish. Ularni ayrim o’ziga xos hususiyatiga ko’ra farqlashga o’rgatish.

Akvariumdagi baliqlar (tilla baliq, tovon baliq), qafasdagi to’tiqush, toshbaqa, qo’ng’iz va kapalaklar (ularni qisqa muddatda bankada saqlash mumkin) bilan tanishtirish, ularning nomini, hayot tarzi, nimalar bilan oziqlanishi haqida qisqacha ma’lumot berish va tana qismlari, ranglaridagi farqlariga e’tiborni qaratish.

**O’ R T A guruh**

1. **Jonsiz tabiat.** Bolalarga ob-havo holatini (sovuq, issiq, iliq, quyoshli, bulutli, shamol esayapti, yomg’ir yog’ayapti, do’l yog’ayapti), suv va qorning ayrim xususiyatlarini(suv tiniq, qor yumshoq bo’lishi, undan qorbobo yasash, qorbo’ron o’ynash mumkin va hokazo; qor quruq ham bo’ladi) farqlashni o’rgatish.

Ayrim predmetlar suvda cho’kishini, ayrimlari cho’kmasligini: issiq kunda ko’lmak suv tez, sovuq kunda sekin qurishini anglab olishlariga yordam berish.

Jonsiz tabiatning ayrim xususiyatlari(tosh-qattiq, qum-sochiluvchan)ni farqlashni o’rgatish.

Bolalarga ob-havodagi o’zgarishlarni (sovuq shamol esayapti, yomg’ir, qor yog’ayapti) farqlashga o’rgatish. Qorning xususiyatlari (sovuq, yumshoq, yopishqoq, ho’l, quruq) bilan tanishtirish.

Bolalarni tong, kunduz, kechqurun, kechasi tushunchalari bilan tanishtirish, kun qismlarida insonlar va bolalarning harakatlari haqida suhbatlar o’tkazish.

## O’simliklar dunyosi.

Sabzavotlar **(**baqlajon, karam, sholg’om, turp, piyoz) va mevalar (anor, anjir, behi uzum, o’rik) bilan tanishtirishni davom ettirish. Bolalarga sabzavot va mevalarning nomlarini, rangi, shakli, ta’mi, ovqatga ishlatilishining (xomligicha, pishirilgan, tuzlangan va quritilgan holda) xarakterli belgilarini bilishlari: Sabzavotlar polizda mevalar esa daraxtda o’sishi bilan tanishtirish. Bolalarga sabzavotlar har yili ekilishini, mevalar esa ko’p yillik o’simlik hisoblanishi haqida qisqacha tushuncha berish.

**Sabzavot va mevalar yetishtirishda kattalarning mehnati haqidagi tasavvurni shakllantirish.**Kuzda daraxtlar bargining to’kilishi, o’tlarning sarg’ayishi, dala va bog’larda yig’im-terim ishlarining boshlanishi haqida suhbatlar uyushtirish.

Kuzning oxirida daraxtlarning bargi butkul to’kilib bo’lishi, o’t-o’lanlarning esa xazonga aylanishi, faqat igna bargli archalargina har doimgidek ko’m-ko’k qolishi haqida tushuncha berish.

Urug’dan o’simliklar o’stirish (o’sishidagi izchillik, o’sish uchun zarur sharoitlar, parvarish qilish) haqida; o’simliklar hayoti va o’sishining ayrim shartlari (ular yerda o’sadi, ularni suv bilan sug’orish kerak, tuproq serozuqa bo’lishi uchun uni o’g’itlash, yorug’lik kerak) haqidagi tasavvurlarini shakllantirish.

Bolalar diqqatini kunlar ilishi bilan daraxtlarning kurtak chiqarishi, gullashi, barg yozishi, o’t-o’lanlarning ko’karishi kabilarga jalb etish.

Gilos va shaftoli daraxtining gulini qiyoslash va farqlashga o’rgatish. O’simliklarning tuzilishi haqidagi tasavvurni aniqlash va mustahkamlash.

Daraxtlarda bitta tana, yo’g’on va ingichka shoxlar, yaproqlar bor. Butalar va bir necha ingichka tana, shox, barglari borligi, o’tsimon o’simliklarda poya, barg, gullar borligi, o’simliklar ildizlari bilan o’zlarini yerda tutib turishi va yerdan suv hamda ozuqa moddalarini olishi haqidagi tasavvurlarini kengaytirish.

Atrofdagi o’simliklarning quyidagi belgilariga qarab tanish:

daraxtlar, butalarning barglari, po’stlog’iga; o’tsimon o’simliklarning rangi va gulining shakliga qarab tanish.

Yumshoq mevalar, sabzavotlar bilan, o’simliklar o’sadigan joylar (xiyobon, maktabgacha ta’lim muassasasi, bog’) bilan tanishtirish. Tanish o’simliklar nomlarini eslab qolishga o’rgatish.

Maktabgacha ta’lim muassasasida sabzavotlar o’stirilishi haqidagi tasavvurlarni aniqlash, kengaytirish.

**3.** **Hayvonot dunyosi.** Kuz-qish davrida olmaxon, quyon va tipratikan singari hayvonlar hayoti va tabiiy sharoitlari (qaerda yashashi, qanday yurishi, nimala

bilan oziqlanishi, dushmanlaridan qanday himoyalanishi) haqidagi tasavvurlarini shakllantirish

Fasllar o’zgarishi bilan quyon, olmaxon, tipratikan kabi hayvonlar hayoti (tabiiy sharoitda ular qaerda yashaydilar, nimalar bilan oziqlanadilar, dushmanlardan qanday qutuladilar) bilan tanishtirish. Uy hayvonlari va ularning bolalari (it, kuchukchalar, mushuk, mushukchalar), qushlar (chumchuq, kabutar, musicha va boshqalar), atrof muhitda uchraydigan hasharotlar (chumoli, kapalak, xon qizi, ninachi kabi)ni farqlashga o’rgatish.

Uy hayvonlarining hayoti, insonlarning ularni parvarish qilishdagi mehnatlari haqidagi tasavvurlarini aniqlash va kengaytirish.

Uy hayvonlari va ularning bolalari haqidagi bilimlarini kengaytirish. Bolalar ularning tana qismlarini, yurish-turish xususiyatlarini ajrata bilishni va to’g’ri xarakterlashni, nima bilan oziqlanishini qanday yurishi, qanday foyda keltirishini, odamlar ular to’g’risida qanday g’amxo’rlik qilishlari haqida bilimlarini kengaytirish.

Bolalarni uy hayvonlari hayoti haqidagi tasavvurlarini boyitish. Ularni uy hayvonlari va parrandalarni parvarish qilishda kattalarga yaqindan yordam berishga o’rgatishni davom ettirish.

Yovvoyi hayvonlar (quyon, olmaxon, tipratikan) haqidagi tasavvurni kengaytirish, ularning bahorgi-yozgi mavsumdagi tabiiy sharoitdagi hayoti (ovqatlanish, tullash, uya qurish, bolalarni o’stirish, bolalari haqida ota-ona g’amxo’rligi xususiyatlari) bilan tanishtirish; tashqi qiyofasi, xatti-harakatiga ko’ra yosh hayvonlarning kattalaridan farq qilishini ko’rsatish.

Kunlar ilishi bilan bolalar diqqatini qushlar ko’payib, hasharotlar paydo bo’la boshlagani, kunlar sovishi bilan hashoratlar butkul ko’rinmay qolganiga, muassasa hovlisidagi qushlar ham kamayib ketganiga qaratish. Sovuq qish kunida qorni ochib ovqat izlayotgan qushchaga naqadar qiyin ekanligini his etishga undash. Bolalarda qushlarga g’amxo’rlik qilish hissini tarbiyalash.

Qushlarning nima bilan oziqlanishi, qishloq xo’jaligiga keltiradigan foydasi haqida ham qisqacha ma’lumot berish. Qushlarga hayrixoxlik bilan munosabatda bo’lish kerakligini tushuntirish.

Tabiat burchagida piyoz o’stirish, parvarish qilish, tashqari sovuq bo’lishiga qaramay, xonada ularning o’sish sababini tushuntirish.

O’rmon hayvonlari ularning yurish-turish xususiyatlarini bilishni va to’g’ri xarakterlashni; yashash sharoitlari, nima bilan oziqlanishini qanday yurishi, qanday foyda keltirishi haqida tasavvur hosil qilish.

Uy hayvonlari hayoti, yoz vaqtida odamlar ularni parvarish qilishdagi mehnatlari (sigir, echki, qo’ylar yaylovlarda o’tlashi, odamlar o’t o’rishi, xashak jamg’arishlari va hokazo) haqidagi tasavvurlarini aniqlash. Yaqin atrofdagi hayvonlarni, hovliga keladigan qush, kapalak, qo’ng’iz va ninachilarni bir-biridan farqlashga o’rgatish.

Bolalarni uy hayvonlari hayoti haqidagi tasavvurlarini boyitish. Ularni uy hayvonlari va parrandalarni parvarish qilishda kattalarga yaqindan yordam berishga o’rgatishni davom ettirish.

**Jonsiz tabiat.** Kun va tunni, ob-havoning asosiy holatini (shamol esyapti, yomg’ir, qor yog’yapti, havo bulutli, quyosh charaqlab turibdi) farqlash va aytishni o’rgatish.

Suv, qor, muz, qum, loyning belgilarini farqlash va nomini aytishni (qor- oppoq, sovuq, suv oqadi, iliq va sovuq bo’lishi mumkin, muz-qattiq va sirpanchiq, qum to’kiladi, ho’l qumdan narsalar yasash mumkin, loy-yumshoq, undan narsalar yasash mumkin, agar u qurisa, ezganda uvoqlanadi) o’rgatish.

Tabiat hodisalari va insonlarning unga nisbatan munosabati (yomg’ir-nam, kastyumsiz sayr qilish mumkin emas, yozda issiq quyosh taftidan bosh kiyim kiyib oladilar, qishda sovuq, odamlar issiq paltolar, sharf, issiq etiklar, issiq shapkalar va h.k.)ni tushuntirish. **O’simliklar dunyosi.** Mahalliy o’simliklar haqida bolalar

tasavvurlarini mustahkamlash. Bolalar daraxtlarning 4-5 turi (tut, terak, qayrag’och, tol)ni (barglariga, po’stlog’iga, mevasiga qarab), butalarning xili(na’matak, maymunjon)ni(barglari, ranglari, mevalariga qarab) nomini aytishlar, farqlashlari, sabzavotlarning 6-8 xilini, mevali daraxtlardan 4-5 xili(olma, nok, anor, anjir, olcha)ning nomlarini, ranglari, shakli, mazasi, ovqatda iste’mol qilishda xarakterli belgilarini bilishlari kerak.

Sabzavotlar va mevalar haqidagi umumlashtirilgan tasavvurlarni quyidagi belgilariga qarab shakllantirish: sabzavot va mevalar ovqatda qo’llaniladi, ularni maxsus yetishtiradilar: sabzavotlar poliz(dala)da o’sadi, mevalar esa bog’da yetishtiriladi.

O’simlik(suv quyish, tagini yumshatish) va hayvonlar (ovqatlantirish, kattalar yordamida akvarium yoki qafasni tozalash)ni parvarishlashni bilishi

Xona gullaridan aloe bilan tanishtirishni davom ettirish, ularni parvarish qilish yo’llarini o’rgatish.

Bolalarda tabiatdagi go’zallikdan zavq olishni tarbiyalashni davom ettirish. Tabiatga zarar yetkazmaslik, ekologiyani buzmaslik(tevarak-atrofni iflos qilmaslik, o’t-o’lanlarni bosmaslik, daraxt shoxlarini sindirmaslik, gullarni yulmaslik, buning oqibatida gullar, kapalaklar yo’q bo’lib ketishi, chumolilarning inini buzmaslik va h.k.)ni bolalar ongiga singdirish.

O’simliklarning tuzilishi, ularning ayrim qismlari vazifalari haqidagi tasavvurni aniqlash va kengaytirish: ildizlar suvni, ozuqa moddalarni shimib oladi,

bular poyalar orqali, tana orqali, shoxlar orqali yaproqlar, gullar, mevalarga yetkazilishi haqidagi tasavvurlarini kengaytirish. O’simliklarning o’sishi uchun havo, suv, quyosh, ozuqali tuproq zarurligini amaliy ishlar orqali tanishtirish.

Zaruriy sharoitlar yetishmasligini bildiruvchi belgilarni bolalar bilishlari kerak: yorug’lik kam bo’lganida o’simlik yorug’lik tomonga cho’ziladi, yaproqlari va poyasi oqaradi, oziqa moddasi kam tuproqda o’simliklar sekin o’sadi, issiq bo’lmasa urug’ unmaydi, barglar yozilmaydi, suvsiz o’simliklar qurib qoladi.

O’simliklarni ko’paytirishning usullaridan biri-qalamcha qilish bilan tanishtirish. Erta gullaydigan o’tsimon, butasimon o’simliklar va daraxtlar bilan tanishtirishni davom ettirish. Ba’zi daraxtlar(o’rik, bodom) avval gullab, so’ng barg chiqarishi, ba’zilari esa barg chiqarib(olma, behi) so’ng gullashini tushuntirish.

Bahor tabiatning uyg’onish fasli ekanligi haqidagi tasavvurlarini kengaytirish va chuqurlashtirish. Ayrim o’simliklarning piyozidan, daraxtlarning qalamchasidan, butasidan ko’payishi mumkinligini tushuntirish va o’rgatish.

Maktabgacha ta’lim muassasasi hovlisida bolalar bilan birgalikda erta gullaydigan daraxt va gul ko’chatlarini ekish, tagini yumshatish va sug’orishga o’rgatish. Qurigan shox - shabbalarni qirqish, ko’milgan gul, tok va anor ko’chatlarini ochish va ularni parvarish qilish ko’nikmasini hosil qilish.

Urug’lardan o’simliklar o’stirilishi (2-3 xil sabzavot gullaydigan o’simliklar misolida), o’simlikning o’sishi va rivojlanishidagi asosiy bosqichlar haqidagi(urug’ unib chiqishi, yaproqli poya, gul, urug’), o’simliklar o’stirish, ularni parvarishlashning asosiy usullari(chopilgan yerga o’tkazish, suv quyish, yerni yumshatish, o’toq qilish, ozuqa berish) haqidagi tasavvurni shakllantirish.

**3. Hayvonot dunyosi.** Yovvoyi hayvonlar(tulki, bo’ri, ayiq)ning xayoti bilan tanishtirish. Hayvonlarning tashqi qiyofasi, yashash tarzi xususiyatlarini ajrata bilish va xarakterlash ko’nikmasini shakllantirish, ular qaerda yashaydi, o’ziga qanday uy quradi, qanday yuradi, kuzda, qishda nima bilan oziqlanadi, qishga qanday tayyorgarlik ko’radi. Bolalarni hayvonlarning ko’rinishi va xulqidagi umumiylik va o’xshashliklarni ajrata bilishga, bir-biriga o’xshashligiga qarab xulosa chiqarish(o’rmon hayvonlari, yirtqich hayvonlar)ga o’rgatish.

Ularga nisbatan ehtiyotkorona munosabatda bo’lishga o’rgatish.

Bolalar diqqatini kuz faslida ob-havo o’zgarishiga, daraxt barglarining sarg’ayib to’kilishiga, kishilar kiyimidagi o’zgarishlarga, hashorat va qushlarning kamayib qolganiga qaratish, bularning sabablarini mustaqil aytib berishga o’rgatish

Kuz faslining eng go’zal xususiyatlari turli-tuman yorqin ranglarga boy ekanligi haqidagi bilimlarini aniqlashtirish. Bu davrda meva va sabzavotlar g’arq pishadi, yig’im-terim mavsumi boshlanadi. Kuz fasli haqidagi tasavvurlarini kengaytirish hamda mustaqil ravishda kattalarga yordam berishga odatlantirish.

Bolalar ongiga tabiatga zarar yetkazmaslik, ekologiyani zararlamaslik (tevarak- atrofni iflos qilmaslik, hayvon va qushlarga ozor bermaslik, uyalarini buzmaslik, gullarni yulish oqibatida gullar, kapalaklar yo’q bo’lib ketishi, chumolilarning inini buzmaslik va h.k.)ni bolalar ongiga singdirish.

Uy hayvonlari (tuya, ot, sigir, qo’y, echki) va parrandalar (tovuq, xo’roz, kurka, o’rdak, g’oz)ning asosiy turlari, hayoti va sharoitlari haqidagi bilimlarini mustahkamlash va sistemalashtirish. quyidagi belgilar asosida umumlashtirilgan tasavvurni tashkil qilish, odamlar yonida yashaydigan va undan qo’rqmaydigan hayvonlar, foyda keltiradigan hayvonlar, insonlar, ularning hayot kechirishlari uchun zarur bo’lgan sharoitlarni yaratishi, uy hayvonlarining kishilar hayotida tutgan o’rni haqidagi tasavvurlarini kengaytirish, ularda g’amxo’rlik tuyg’ularini mustahkamlash.

Bolalarga respublikamizda qishlab qoluvchi qushlar(musicha, chumchuq, kaklik, bedana) haqida tushuncha berish. Qushlarning ovqatlanishi, tashqi ko’rinishi, ulardagi o’zaro o’xshashlik va farqli tomonlarini farqlashga o’rgatish. Ularga qishda g’amxo’rlik ko’rsatish va xayrihohlik munosabatini tarbiyalashni davom ettirish.

Qish faslining o’ziga xos tabiati haqida tushuncha berish (kunlar qisqa, sovuq, ayozli bo’lishi, ariq va ko’lmaklarning muzlashi, qorning pag’a-pag’a yog’ishi va

b.) yer yuzi va daraxtlar usti oppoq qor bilan qoplanganda tabiat qanchalik jozibali ko’rinishiga bolalar e’tiborini qaratish, ularning estetik tuyg’ularini shakllantirish.

Kunlar ilishi bilan qushlar, hashoratlarning ko’payishi, ularning harakatini kuzatish, in qurishi, tuxum qo’yishi, bola ochishi va h.k. haqidagi tushunchalarini kengaytirish.

Bolalarga qushlarning donxo’raklariga don solishni, suvlarini almashtirishni o’rgatish. Qafasga paxta, yumshoq matolardan tashlab, qushlarning harakatlarini kuzatish. Qushlarning sayrashini tinglash va farqlashga o’rgatish.

Ninachi, chumoli, asalari, kapalaklarning paydo bo’lish sababi, hayot tarzi, nima bilan oziqlanishini tushuntirish.

Bahorda tabiatdagi o’zgarishlar haqidagi tasavvurni bir tizimga ketma ketlikka tushirish. Issiqlikning ortib borishi bilan qor, muzlarning erib borishi o’rtasidagi, tuproqning holati. Bularning barchasini tabiat uyg’onishiga ta’siri to’g’risidagi tasavvurlarini shakllantirish.

Yoz faslida poliz, bog’ va dalalarda mevalar pishishi, ayrim sabzavotlarning yer ostida meva tugishi va pishishi(kartoshka, sabzi, yeryong’oq) haqida ma’lumot berish, mevalarni hididan ajratishga o’rgatish, sabzavot va mevalarni inson organizmiga ta’siri, foydasi haqida bolalarga tushuntirish hamda ularni qanday iste’mol qilish haqida suhbatlashish.

Yer maydonchasidagi va yaqin oradagi o’simliklar haqidagi bilimlarini aniqlash. Yaproq, gul, va mevalari, po’stlog’iga qarab daraxt, butalarni farqlashga o’rgatish. Boshoqli ekinlarni o’stirish bilan, o’rmon mevalari, qo’ziqorinlar bilan tanishtirish. Turli xil o’simliklarning o’sish joylari (o’tloq, dasht, o’rmon, dala, bog’, poliz, xiyobon) haqidagi tasavvurlarini aniqlash

Bolalarga o’zlariga tanish uy hayvonlari va parrandalarning inson uchun foydali tomonlari haqida ma’lumot berish. Ularni parvarish qilishga o’rgatish.

Hasharotlar(kapalak, ninachi, chumoli, asalari, chigirtkalar)ning tabiiy sharoitdagi hayoti haqida tasavvurlarini shakllantirish. Ma’lum joylarda yashaydilar(kapalaklar-o’tloqlarda, qurbaqalar-botqoqliklarda va h.k.) ovqat izlashadi(kapalaklar, asalarilar-gullar shirasini, qurbaqalar mayda chivinlarni), dushmanlaridan qochish uchun yaxshi moslanganliklari (ninachilar tez uchadi, kapalaklar pirillab uchadi, chigirtkalar, qurbaqalar sakraydilar va h.k.), uchib ketadigan qushlar(3-4 xili)bilan, tashqi ko’rinishi xatti-harakati(nima bilan oziqlanadi, nima uchun issiq o’lkalarga uchib ketadi) bilan tanishtirish. Qushlardan birining in qurish va bola ochishi bilan tanishtirish.

Bolalarning tabiatdagi yozgi hodisalar, issiqlik, namning ko’pligi bilan o’simliklarning birdaniga gurillab o’sishi, barcha hayvonlarning faol hayot boshlashi o’rtasidagi aloqadorliklari haqidagi tasavvurlarni bir tizimga ketma ketlikka tushirish.

## O’quv yili oxirida bola:

* tabiatdagi fasl o’zgarishlari;
* suvning xususiyatlari va o’simliklarning o’sishi holati va rivojlanishi uchun zarur sharoitlar;
* sabzavot va mevalarni parvarishlash;
* buta va daraxtlarning bargi hamda mevasiga qarab atash, farqlay olish;
* erta gullovchi 2-3 xildagi mahalliy o’tsimon o’simliklarni;
* 2-3 turdagi doimiy qishlovchi hamda uchib keluvchi qushlarni tashqi ko’rinishga qarab farqlay olish;
* xona va yer maydonidagi o’simliklarni parvarish qila olish, tabiat burchagida navbatchilik qilish;
* tabiatdagi predmet va hodisalarga mustaqil holatda qiziqishi;
* hayvonlarni yaxshi ko’rish, ularni parvarishlash, yurish-turishlarini kuzatish, ularni ko’rganda zavqlanish;
* jonli va jonsiz tabiatni o’rganishga qiziqish, kattalar va tEngdoshlarining diqqatini jonli va jonsiz tabiatda sodir bo’layotgan tanish, notanish predmet va tabiat hodisalariga jalb qilish;
* kattalarga tabiatdagi notanish yoki o’zi uchun qiziqarli bo’lgan predmet va hodisalar haqida savollar berish, o’zi va boshqalarning diqqatini tabiat hodisalari natijasida oldindan ko’rilmagan choralar va tartibsizliklarga jalb qiladi va ularni bartaraf qilishga kirishadi (chiqindilarni, yerga tushib yotgan quruq shoxlarni tozalashda ishtirok etadi, yerga tushib yotgan shiliqqurtni olib daraxtga qo’yib qo’yadi);
* tabiat qo’ynida, shaharda, uyda o’zini tutish ko’nikmalariga ega bo’ladi.



**Nazorat savollar:**

1.Jonsiz tabiat haqida qanday ma’lumotlarga egasiz ?

2.O’simliklar olamini o’rganishga doir ma’lumotlar bering?

3.Hayvonot dunyosi haqida bilishi nimalarni bilishingiz lozim ?

## Adabiyotlar:

1. Yusupova P.A. Maktabgacha yoshdagi bolalarga ekologik tarbiya berish. T.: O‘qituvchi. 1995.
2. Djabborova X.D. Maktabgacha yoshdagi bolalarga ekologik ta’lim –tarbiya berishning o‘ziga xosligi. T.: O‘qituvchi. 2000.